
Παρασκευή, 28 Αυγούστου 2026

ΔΕΛΤΙΟ ΤΥΠΟΥ

Τις μεσημβρινές ώρες σήμερα, ενημερώθηκε η Λιμενική Αρχή της Χερσονήσου ότι ένας 36χρονος αλλοδαπός (υπήκοος Τουρκίας) ανασύρθηκε χωρίς τις αισθήσεις του από τη θαλάσσια περιοχή της παραλίας «ΣΤΑΛΙΔΑ». Στον 36χρονο, αρχικά παρασχέθηκαν οι πρώτες βοήθειες από ναυαγοσώστη της περιοχής και στη συνέχεια, διακομίστηκε με ασθενοφόρο όχημα του ΕΚΑΒ στο Πανεπιστημιακό Γενικό Νοσοκομείο Ηρακλείου, όπου διαπιστώθηκε ο θάνατός του. Από το Β’ Λιμενικό Τμήμα Χερσονήσου του Κεντρικού Λιμεναρχείου Ηρακλείου που διενεργεί την προανάκριση, παραγγέλθηκε η διενέργεια νεκροψίας-νεκροτομής.

*****
Τις πρωινές ώρες σήμερα, ενημερώθηκε η Λιμενική Αρχή του Λαυρίου ότι ένας 78χρονος ημεδαπός ανασύρθηκε χωρίς τις αισθήσεις του από τη θαλάσσια περιοχή του Θορικού Λαυρίου. Ο 78χρονος, παρελήφθη από ασθενοφόρο όχημα του ΕΚΑΒ και διακομίστηκε στο Γενικό Νοσοκομείο «ΑΣΚΛΗΠΙΕΙΟ» Βούλας, όπου διαπιστώθηκε ο θάνατός του. Από το Κεντρικό Λιμεναρχείο Λαυρίου που διενεργεί την προανάκριση, παραγγέλθηκε η διενέργεια νεκροψίας-νεκροτομής.

*****
Τις μεσημβρινές ώρες σήμερα, ενημερώθηκε η Λιμενική Αρχή της Πάρου ότι μια 66χρονη ημεδαπή ανασύρθηκε χωρίς τις αισθήσεις της από τη θαλάσσια περιοχή του Αγίου Νικολάου Αλυκής Πάρου. Η 66χρονη, παρελήφθη από ασθενοφόρο όχημα του ΕΚΑΒ και διακομίστηκε στο Κέντρο Υγείας Πάρου, όπου διαπιστώθηκε ο θάνατός της. Από το Λιμεναρχείο Πάρου που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πειραιά.
*****
Τις πρωινές ώρες σήμερα, ενημερώθηκε η Λιμενική Αρχή της Αίγινας από τον Πλοίαρχο του Ε/Γ-Ο/Γ «ΕΛΕΝΗ» Ν.Π.9803 για βλάβη στο πηδάλιο του πλοίου. Συγκεκριμένα, πριν τον απόπλου του από το λιμάνι της Αίγινας, το Ε/Γ-Ο/Γ παρουσίασε βλάβη στην αριστερή βαλβίδα χειρισμού του πηδαλίου και παρέμεινε ακινητοποιημένο. Το πλοίο εκτελούσε προγραμματισμένο δρομολόγιο από Αίγινα για Πειραιά με 124 επιβάτες, 25 Ι.Χ.Ε., 1 λεωφορείο και 4 δίκυκλα, οι οποίοι προωθήθηκαν στον προορισμό τους με μέριμνα της εταιρείας. Από το Λιμεναρχείο Αίγινας απαγορεύτηκε ο απόπλους του Ε/Γ-Ο/Γ, μέχρι την αποκατάσταση της βλάβης και την προσκόμιση βεβαιωτικού από τον αρμόδιο νηογνώμονα που το παρακολουθεί.  Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.
*****
Τις πρωινές ώρες σήμερα, ενημερώθηκε η Λιμενική Αρχή της Πάρου για τον τραυματισμό 64χρονης ημεδαπής επιβάτιδας ενός Ε/Γ-Ο/Γ-Τ/Χ πλοίου, κατά τον κατάπλου του στο λιμάνι της Πάρου. Ειδικότερα, η 64χρονη έχασε την ισορροπία της και έπεσε σε εσωτερική σκάλα του πλοίου, με αποτέλεσμα τον τραυματισμό της στο αριστερό πόδι. Η τραυματίας μεταφέρθηκε με ασθενοφόρο όχημα του ΕΚΑΒ στο Κέντρο Υγείας, για παροχή ιατρικής περίθαλψης. Προανάκριση διενεργείται από το Λιμεναρχείο Πάρου.
*****
Τις πρωινές ώρες σήμερα, ενημερώθηκε η Λιμενική Αρχή του Τζελέπη από τον Πλοίαρχο του επιβατηγού-υδροπτέρυγου (Ε/Γ-Υ/Γ) «ΦΛΑΪΝΓΚ ΝΤΟΛΦΙΝ XIX» Ν.Π. 9523 για βλάβη στη δεξιά κύρια μηχανή, ενώ εκτελούσε δρομολόγιο από το λιμάνι της Σκάλας Αγκιστρίου προς το λιμάνι του Πειραιά. Το Ε/Γ-Υ/Γ κατέπλευσε με ασφάλεια στο λιμάνι του Πειραιά. Από το Α' Λιμενικό Τμήμα Τζελέπη του Κεντρικού Λιμεναρχείου Πειραιά, απαγορεύτηκε ο απόπλους του «ΦΛΑΪΝΓΚ ΝΤΟΛΦΙΝ XIX», μέχρι την αποκατάσταση της βλάβης και την προσκόμιση βεβαιωτικού από τον νηογνώμονα που το παρακολουθεί.
*****
Τις μεσημβρινές ώρες σήμερα, ενημερώθηκε η Λιμενική Αρχή της Νάξου από τον Πλοίαρχο του Ε/Γ-Ο/Γ πλοίου ¨ΕΞΠΡΕΣ ΣΚΟΠΕΛΙΤΗΣ¨ Ν.Π. 10576 ότι ένας 59χρονος ημεδαπός, μέλος πληρώματος (ειδικότητας Θαλαμηπόλου Α’) του πλοίου, έχρηζε άμεσης νοσοκομειακής περίθαλψης. Το Ε/Γ-Ο/Γ εκτελούσε προγραμματισμένο δρομολόγιο από τα Κατάπολα Αμοργού προς Σχοινούσα-Κουφονήσι-Ηρακλειά-Νάξο-Ηρακλειά-Σχοινούσα-Κουφονήσι-Κατάπολα Αμοργού. Μετά τον κατάπλου του πλοίου στο λιμάνι της Νάξου, ο 59χρονος διακομίστηκε με ασθενοφόρο όχημα του ΕΚΑΒ στο τοπικό Κέντρο Υγείας για ιατρική φροντίδα, ενώ στη συνέχεια, πραγματοποιήθηκε η αεροδιακομιδή του στο Γενικό Νοσοκομείο Αθηνών «ΛΑΪΚΟ», για παροχή περαιτέρω ιατρικής περίθαλψης.

